CELEX: 32018D1553
Language: ro
Date: 2018-10-15 00:00:00
Title: Decizia de punere în aplicare (UE) 2018/1553 a Comisiei din 15 octombrie 2018 privind condițiile de recunoaștere a certificatelor fitosanitare electronice eliberate de organizațiile naționale pentru protecția plantelor din țări terțe [notificată cu numărul C(2018) 5370] (Text cu relevanță pentru SEE.)

17.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 260/22
               
            
         DECIZIA DE PUNERE ÎN APLICARE (UE) 2018/1553 A COMISIEI
         din 15 octombrie 2018
         privind condițiile de recunoaștere a certificatelor fitosanitare electronice eliberate de organizațiile naționale pentru protecția plantelor din țări terțe
         
            
               [notificată cu numărul C(2018) 5370]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 13 alineatul (1),
         întrucât:
         
                     (1)
                  
                  
                     Directiva 2000/29/CE prevede că plantele, produsele din plante sau celelalte obiecte menționate în partea B din anexa V la directiva menționată care provin dintr-o țară terță și sunt introduse pe teritoriul vamal al Uniunii trebuie să fie însoțite de originalul certificatului fitosanitar oficial necesar din momentul intrării lor în Uniune. Anexa la Convenția internațională pentru protecția plantelor (denumită în continuare „IPPC”) stabilește modelul de certificat fitosanitar necesar.
                  
               
                     (2)
                  
                  
                     Directiva 2000/29/CE prevede că certificatele fitosanitare electronice pot fi recunoscute în cazul în cazul în care sunt îndeplinite condiții specifice stabilite de Comisie.
                  
               
                     (3)
                  
                  
                     Sistemul Traces, instituit prin Decizia 2004/292/CE a Comisiei (2) în conformitate cu Directiva 90/425/CEE a Consiliului (3), este instrumentul online al Comisiei pentru certificarea cerințelor sanitare și fitosanitare în ceea ce privește comerțul în interiorul Uniunii cu animale, material seminal și embrioni, produse alimentare, hrană pentru animale și plante și pentru importul în Uniune de animale, material seminal și embrioni, produse alimentare, hrană pentru animale și plante. Acesta permite ca întregul proces de certificare să se realizeze electronic și facilitează schimbul de informații între partenerii comerciali relevanți și autoritățile de control.
                  
               
                     (4)
                  
                  
                     Sistemul TRACES permite încărcarea unor copii pe suport de hârtie a certificatelor fitosanitare eliberate de organizațiile naționale pentru protecția plantelor din țări terțe. Sistemele de certificare naționale ale statelor membre pot oferi funcționalități similare.
                  
               
                     (5)
                  
                  
                     Centrul Organizației Națiunilor Unite pentru facilitarea comerțului și tranzacții electronice („ONU/CEFACT”) a elaborat standarde tehnice pentru simplificarea proceselor de tranzacționare, contribuind astfel la creșterea comerțului mondial. Standardele respective sunt relevante pentru punerea în aplicare a facilităților pentru comerțul fără suport pe hârtie și descriu suporturile de date pentru schimbul de informații. Limbajul de marcare extensibil („XML”) este un format standard de mesaj universal acceptat pentru organizarea și descrierea datelor din documente precum certificatele fitosanitare.
                  
               
                     (6)
                  
                  
                     Prin urmare, respectarea standardelor ONU/CEFACT și utilizarea formatului XML ar trebui să constituie condiții prealabile pentru recunoașterea certificatelor fitosanitare electronice în Uniune.
                  
               
                     (7)
                  
                  
                     Regulamentul (UE) nr. 910/2014 al Parlamentului European și al Consiliului (4) stabilește norme pentru serviciile de încredere și un cadru juridic pentru semnăturile electronice, sigiliile electronice, mărcile temporale electronice, documentele electronice, serviciile de distribuție electronică înregistrate și serviciile de certificare pentru autentificarea unui site internet care sunt necesare pentru a atribui un anumit grad de încredere în mijloacele de identificare electronică.
                  
               
                     (8)
                  
                  
                     Regulamentul (UE) nr. 910/2014 stabilește cerințele de securitate necesare care trebuie să fie realizate cu ajutorul diferitelor tehnologii. În special, regulamentul menționat prevede cerințele pentru prestatorii de servicii de încredere calificați care oferă semnături și sigilii electronice calificate și pentru prestatorii de servicii de încredere necalificați care oferă semnături și sigilii electronice avansate. Ambele tipuri de prestatori sunt în măsură să identifice fără echivoc semnatarul sau creatorul sigiliului.
                  
               
                     (9)
                  
                  
                     Pentru a menține un nivel adecvat de securitate a mijloacelor de identificare electronică și a certificatelor electronice, pentru a digitaliza procesul de certificare în conformitate cu comunicarea Comisiei din 6 mai 2015 intitulată „O strategie privind piața unică digitală pentru Europa” (5) și pentru a armoniza standardele la nivelul statelor membre, condițiile pentru recunoașterea certificatelor fitosanitare electronice ar trebui să respecte standardele stabilite prin Regulamentul (UE) nr. 910/2014 și, în special, standardele stabilite pentru semnături, sigilii și marcaje temporale electronice calificate și pentru semnături și sigilii electronice avansate.
                  
               
                     (10)
                  
                  
                     Cu toate acestea, pentru a permite o punere în aplicare progresivă a prezentei decizii și pentru a evita orice perturbare a comerțului, este adecvat să se recunoască certificatele fitosanitare electronice care îndeplinesc criteriile stabilite prin Regulamentul (UE) nr. 910/2014 pentru semnături și sigilii electronice pentru o perioadă limitată de timp.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Obiect
            Prezenta decizie stabilește condițiile de recunoaștere a certificatelor fitosanitare electronice eliberate de organizațiile naționale pentru protecția plantelor din țări terțe.
         
         
            Articolul 2
            Condiții pentru recunoașterea certificatelor fitosanitare electronice eliberate de organizațiile naționale pentru protecția plantelor din țări terțe
            
               (1)   Un certificat fitosanitar care conține informațiile incluse în modelul de certificat fitosanitar prevăzut în anexa la Convenția internațională pentru protecția plantelor (denumită în continuare „IPPC”) este recunoscut ca certificat fitosanitar electronic cu condiția ca toate cerințele următoare să fie îndeplinite:
               
                           (a)
                        
                        
                           să fie eliberat de organizația națională pentru protecția plantelor dintr-o țară terță într-unul dintre următoarele sisteme:
                           
                                       (i)
                                    
                                    
                                       în sistemul Traces,
                                    
                                 
                                       (ii)
                                    
                                    
                                       într-un sistem național de certificare al unui stat membru,
                                    
                                 
                                       (iii)
                                    
                                    
                                       prin intermediul unui sistem de certificare electronică al unei țări terțe care are capacitatea de a face schimb de date cu sistemul Traces sau cu un sistem național de certificare al unui stat membru;
                                    
                                 
                     
                           (b)
                        
                        
                           să se bazeze pe standardul ONU/CEFACT și să utilizeze formatul XML;
                        
                     
                           (c)
                        
                        
                           să fie semnat de un funcționar autorizat cu o semnătură electronică avansată sau calificată, astfel cum este definită la articolul 3, punctul 11 și, respectiv, punctul 12 din Regulamentul (UE) nr. 910/2014;
                        
                     
                           (d)
                        
                        
                           să poarte sigiliul electronic avansat sau calificat, astfel cum este definit la articolul 3, punctul 26 și, respectiv, punctul 27 din Regulamentul (UE) nr. 910/2014, al organizației naționale pentru protecția plantelor care l-a eliberat sau semnătura electronică avansată sau calificată a reprezentantului legal al organizației naționale pentru protecția plantelor care l-a eliberat;
                        
                     
                           (e)
                        
                        
                           să utilizeze o marcă temporală electronică calificată, astfel cum este definită la articolul 3 punctul 34 din Regulamentul (UE) nr. 910/2014.
                        
                     
            
               (2)   În cazul în care certificatul fitosanitar este eliberat în conformitate cu alineatul (1) litera (a) subpunctul (iii), statele membre și Comisia elaborează propriul sistem de primire astfel încât să ia cunoștință de schimbul de date prin intermediul sigiliului electronic avansat sau calificat al organizației naționale pentru protecția plantelor care l-a eliberat sau al semnăturii electronice avansate sau calificate a reprezentantului legal al organizației naționale pentru protecția plantelor care l-a eliberat. În acest caz, condiția menționată la alineatul (1) litera (c) nu se aplică.
            
            
               (3)   Prin derogare de la cerințele de la alineatul (1) literele (c) și (d) și pentru o perioadă de 12 luni care se încheie la 15 octombrie 2019, un certificat fitosanitar este recunoscut ca certificat fitosanitar electronic în cazul în care este semnat de funcționarul autorizat prin intermediul unei semnături electronice, astfel cum este definită la articolul 3 punctul 10 din Regulamentul (UE) nr. 910/2014 și în cazul în care poartă sigiliul electronic al organizației naționale pentru protecția plantelor care l-a eliberat, astfel cum este definit la articolul 3 punctul 25 din Regulamentul (UE) nr. 910/2014 sau semnătura electronică a reprezentantului legal al organizației naționale pentru protecția plantelor care l-a eliberat.
            
         
         
            Articolul 3
            Destinatari
            Prezenta decizie se adresează statelor membre.
         
         
            Adoptată la Bruxelles, 15 octombrie 2018.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 169, 10.7.2000, p. 1.
         
            (2)  Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (JO L 94, 31.3.2004, p. 63).
         
            (3)  Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (JO L 224, 18.8.1990, p. 29).
         
            (4)  Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE (JO L 257, 28.8.2014, p. 73).
         
            (5)  COM(2015) 192 final.